VENDIM
Nr. 661, datë 3.11.2021

PËR PËRCAKTIMIN E LLOJEVE TË QENDRAVE/INSTITUCIONEVE SHËNDETËSORE, PUBLIKE APO PRIVATE, SI DHE TË KRITEREVE QË ATO DUHET TË PLOTËSOJNË PËR LIDHJEN E MARRËVESHJEVE ME INSTITUCIONET E ARSIMIT TË LARTË, NË FUSHËN E SHËNDETËSISË 

Në mbështetje të nenit 100 të Kushtetutës dhe të pikës 5, të nenit 28, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit dhe Sportit dhe të ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. Institucionet e arsimit të lartë (IAL) në fushën e shëndetësisë lidhin marrëveshje, për të gjitha ciklet e studimit, me qendrat/institucionet e kujdesit shëndetësor, publike apo private, të licencuara dhe të akredituara, sipas llojit e që plotësojnë kriteret e përcaktuara me këtë vendim. 
2. Qendrat/institucionet e kujdesit shëndetësor, me të cilat lidhen marrëveshje, janë të llojeve të mëposhtme:
a) spitale rajonale dhe terciare;
b) struktura spitalore që ofrojnë shërbime shëndetësore, sipas përcaktimeve të bëra nga ministri përgjegjës për shëndetësinë;
c) struktura ambulatore të specializuara.
3. Ministri përgjegjës për shëndetësinë përcakton kapacitetet pritëse të qendrave/institucioneve të kujdesit shëndetësor, të përcaktuara në pikën 2 të këtij vendimi, përpara se ata të lidhin marrëveshje me IAL-et, sipas standardeve shtetërore për sigurimin e cilësisë në institucionet e arsimit të lartë. 
4. Qendrat/institucionet e kujdesit shëndetësor, të përcaktuara në pikën 2 të këtij vendimi, me përjashtim të qendrave spitalore universitare, mund të lidhin marrëveshje me institucionet e arsimit të lartë në fushën e shëndetësisë, për qëllime mësimore dhe kërkimore-shkencore. Për ndjekjen e praktikave mësimore dhe kërkimore-shkencore pranë qendrave/institucioneve të kujdesit shëndetësor, me përjashtim të qendrave spitalore universitare, IAL-i i paguan qendrës/institucionit të kujdesit shëndetësor tarifën përkatëse, të përcaktuar me udhëzim të përbashkët të ministrit përgjegjës për shëndetësinë, të ministrit përgjegjës për arsimin dhe të ministrit përgjegjës të financave. Të ardhurat e përfituara nga këto tarifa konsiderohen të ardhura dytësore për qendrat/institucionet e kujdesit shëndetësor.
5. Mënyra e ndjekjes së praktikave mësimore dhe kërkimore-shkencore, sipas cikleve të studimit, përcaktohet në marrëveshjen që do të lidhin qendra/institucioni i kujdesit shëndetësor dhe institucioni i arsimit të lartë në fushën e shëndetësisë.
6. Qendra/institucioni i kujdesit shëndetësor, i përcaktuar në pikën 2 të këtij vendimi, duhet të plotësojë kushtet dhe kriteret e mëposhtme:
a) objekti, për të cilin është ngritur e funksionon, përfshin edhe objektin e marrëveshjes së propozuar për nënshkrim; 
b) të jetë licencuar dhe akredituar sipas legjislacionit në fuqi për akreditimin e institucioneve të kujdesit shëndetësor;
c) të ketë normativë të shfrytëzimit të kapacitetit të qendrës/institucionit të kujdesit shëndetësor mbi 60 (gjashtëdhjetë) %;
ç) të ketë personel mjekësor, me kualifikimet e nevojshme akademike e profesionale, sipas kuadrit ligjor e nënligjor në fuqi; 
d) të ketë kapacitetet profesional në funksion të plotësimit të kërkesave për një mësim, sipas standardit të përcaktuar. Procedurat praktike të jenë sipas standardeve shtetërore për sigurimin e cilësisë në institucionet e arsimit të lartë;
dh) të plotësojë kushtet infrastrukturore, teknologjike dhe fizike, sipas natyrës së institucionit e të shërbimeve që ofron;
e) të ketë strukturë organizative me kapacitetet e nevojshme profesionale, si dhe kapacitetet organizative, për të pritur numrin e praktikantëve, bazuar në marrëveshjet e lidhura ndërmjet IAL-eve dhe qendrave/institucioneve të kujdesit shëndetësor të përcaktuara në pikën 2 të këtij vendimi;
ë) të respektojë kapacitetin pritës të institucionit dhe të qendrës shëndetësore, duke mos cenuar veprimtarinë normale të qendrës/institucionit të kujdesit shëndetësor dhe plotësimin e nevojave të institucionit të arsimit të lartë për qëllime mësimore cilësore, brenda kohës së punës, përcaktuar në Kodin e Punës.
7. Stafi akademik që drejton studentët nuk ofron kujdes shëndetësor në këto struktura shëndetësore, përveç rasteve kur është pjesë e stafit të institucionit.
[bookmark: _GoBack]8. Ministria përgjegjëse për shëndetësinë publikon listën e qendrave/institucioneve të kujdesit shëndetësor, të përcaktuara në pikën 2 të këtij vendimi, që mund të lidhin marrëveshje me institucionet e arsimit të lartë në fushën e shëndetësisë, sipas natyrës së shërbimeve shëndetësore që ofrojnë qendrat/institucionet e kujdesit shëndetësor. 
9. Qendrat/institucionet e kujdesit shëndetësor, për çdo marrëveshje të lidhur, njoftojnë brenda 10 (dhjetë) ditëve ministrinë përgjegjëse për shëndetësinë, ndërsa institucionet e arsimit të lartë njoftojnë brenda 10 (dhjetë) ditëve ministrinë përgjegjëse për arsimin.
10. Palët përgjigjen reciprokisht për përmbushjen e detyrimeve dhe të kushteve të parashikuara deri në fund të marrëdhënieve, sipas marrëveshjes së nënshkruar. Çdo mosmarrëveshje ndërmjet palëve zgjidhet nga gjykata kompetente. 
11. Ngarkohen Ministria e Shëndetësisë dhe Mbrojtjes Sociale, Ministria e Arsimit dhe Sportit, qendrat/institucionet e kujdesit shëndetësor, si dhe institucionet përkatëse të arsimit të lartë në fushën e shëndetësisë për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

